Fifa-skandaal: Net span stywer om SA oor $10 miljoenArgieffoto Die net span stywer om Suid-Afrika oor die $10 miljoen “omkoopgeld” wat blykbaar aan ’n voormalige vise-president van Fifa betaal is om die sukses van die Suid-Afrikaanse bod te verseker. ’n Brief, onderteken deur “dr. M. Oliphant”, destydse president van die Suid-Afrikaanse sokkervereniging (Safa), gerig aan Jérôme Valcke, sekretaris-generaal van Fifa, het nou opgeduik. (Brief hieronder). In die brief gee Safa nie net opdrag dat $19 miljoen van die Fifa-geld wat die land moes kry vir die aanbied van die wêreldbekertoernooi teruggehou moet word nie, maar ook dat dit oorbetaal moet word in ’n rekening wat blykbaar geskep moes word wat as die Diaspora Legacy Program bekend moes staan. Daar word ook versoek dat die program regstreeks deur die president van Concacaf (Jack Warner) geadministreer en geïmplementeer moes word. Dié fonds was glo bedoel om sokker te ontwikkel onder Afrikane wat in die Karibiese gebied in diaspora is. Die brief impliseer ook nou vir Valcke, wat pas ontken het dat hy die gesag gehad het om by so ŉ betaling betrokke te wees.